b'\n_START_ARTICLE_\nNeito tornissa\n_START_PARAGRAPH_\nNeito tornissa (ruots. Jungfrun i tornet) on Jean Sibeliuksen ainoa valmistunut oopperas\xc3\xa4vellys. Yksin\xc3\xa4yt\xc3\xb6ksisen oopperan libreton on kirjoittanut Rafael Hertzberg. Ensi-ilta oli 7. marraskuuta 1896.\n_START_SECTION_\nSibelius ja ooppera\n_START_PARAGRAPH_\nTutustuttuaan Richard Wagnerin oopperoihin Sibelius alkoi haaveilla Kalevala-aiheisesta oopperatetralogiasta Nibelungin sormuksen esikuvan mukaan. H\xc3\xa4n matkusti Bayreuthin musiikkijuhlille kuuntelemaan Parsifalia ja Lohengrinia. My\xc3\xb6hemmin Veneen luomisen s\xc3\xa4vellysprosessi ajautui umpikujaan. N\xc3\xa4ist\xc3\xa4 musiikkiaiheista kuitenkin syntyi orkesteriteos Lemmink\xc3\xa4inen, joka k\xc3\xa4sitt\xc3\xa4\xc3\xa4 nelj\xc3\xa4 legendaa orkesterille.\n_START_SECTION_\nTaustaa\n_START_PARAGRAPH_\nFilharmoninen orkesteri tilasi arpajaisjuhliinsa oopperan tiet\xc3\xa4en Sibeliuksen oopperans\xc3\xa4vellystoiveista. Oopperan kesto on hiukan yli puoli tuntia. Sibeliukselle se oli vain v\xc3\xa4lity\xc3\xb6, eik\xc3\xa4 h\xc3\xa4n panostanut siihen erityisemmin._NEWLINE_Pian ensi-illan j\xc3\xa4lkeen Sibelius kielsi oopperan esitykset, kunnes olisi saanut korjatuksi sit\xc3\xa4 paremmaksi. Korjaaminen j\xc3\xa4i kuitenkin tekem\xc3\xa4tt\xc3\xa4. Nykyisin oopperasta esitet\xc3\xa4\xc3\xa4n l\xc3\xa4hinn\xc3\xa4 konserttiversiota.\n_START_SECTION_\nJuoni\n_START_PARAGRAPH_\nVouti rakastuu neitoon, joka on rakastunut sulhoon. Vuoti sulkee neidon torniin, kun ei saa vastarakkautta. Kyl\xc3\xa4n v\xc3\xa4ki luulee, ett\xc3\xa4 neidon siveys on mennytt\xc3\xa4, ja paheksuu h\xc3\xa4nt\xc3\xa4. Sulho etsii rakastaan ja huomaa neidon olevan vankina tornissa. Vouti ja sulho ryhtyv\xc3\xa4t taistelemaan, kunnes linnanrouva keskeytt\xc3\xa4\xc3\xa4 taistelun ja vouti vangitaan. Neito ja sulho saavat toisensa.\n_START_SECTION_\nKantaesitys\n_START_PARAGRAPH_\nLouis Sparren lavastamassa kantaesityksess\xc3\xa4 lauloivat sopraano Ida Flodin neitona ja Abraham Ojanper\xc3\xa4 voutina. Esityksen johti Sibelius. Loppuunmyytyj\xc3\xa4 esityksi\xc3\xa4 oli yhteens\xc3\xa4 kolme.\n_START_SECTION_\nNeito tornissa -alkusoitto\n_START_PARAGRAPH_\nKapellimestari Tuomas Hannikainen tutki Sibeliuksen k\xc3\xa4sikirjoitusta ja totesi 2010-luvun lopulla, ett\xc3\xa4 partituurin lyhennelm\xc3\xa4merkint\xc3\xb6jen perusteella oopperasta voidaan esitt\xc3\xa4\xc3\xa4 noin 11 minuuttia pitk\xc3\xa4 orkesterikappale, joka perustuu oopperan aiheisiin. Orkesterikappale on nimetty Neito tornissa -alkusoitoksi, ja sen oletetaan saaneen kantaesityksens\xc3\xa4 Turussa 7. huhtikuuta 1900 s\xc3\xa4velt\xc3\xa4j\xc3\xa4n johtamana. S\xc3\xa4vellyst\xc3\xa4 ei tiedet\xc3\xa4 esitetyn vuoden 1900 j\xc3\xa4lkeen._NEWLINE_Neito tornissa -alkusoitto on erotettava oopperan omasta alkusoitosta, joka kest\xc3\xa4\xc3\xa4 noin kolme minuuttia ja sis\xc3\xa4lt\xc3\xa4\xc3\xa4 lauluosuuksia.'